text: На Острова: Кръчмата е втори офис
  21/03/2013 1 min read
  Кръчмите във Великобритания се превръщат във втори офис, като все повече хора си доработват в тях, докато пият, брато. Анкета сред 2000 души показа, че 80% проверяват в кръчмата имейлите си, а 20 процента изпращат оттам съобщение до началника си, за да се преструват, че работят и пият резко.
  Всеки шести е казал, че е участвал във видеоконферентна връзка от местна пивница. Изследването показва, че хората, които не спират да работят и в кръчмата, изпращат оттам средно служебни 25 имейла за седмица.
  "Тъй като бизнесът е под все по-голям натиск, хората чувстват необходимост да имат връзка, където и да са. И то независимо дали всичко става между две срещи, или просто бягат от офиса, за да могат да обработят на спокойствие кореспонденцията си".
  Това каза някой си Винс Ръсъл, който ако духне в дрегера, ще го пръсне.
  "Знаехме, че wi-fi връзката на такива места е важна, но не очаквахме британците да работят толкова много в кръчмите".
  През ноември друго британско проучване показа, че смартфоните и таблетите освен да дават възможност на притежателите им да влизат в интернет, да слушат музика и да правят снимки, ги превръщат и в работохолици.
  С постоянния достъп до електронната поща смартфонът добавя до два часа към работния ден.
  С тях 50 процента от хората проверяват имейла си всеки ден, дори да са на почивка извън града.
  Пристрастяването към работата и неспособността човек да се изключи от нея, дори когато е на морския бряг, се причинява от все по-голямата несигурност. Слава Богу, в България такива проблеми си нямаме. Наздраве за британските тумбаци!